San Chuanas (Koloradas)

San Chuanas () – upė Jungtinėse Amerikos Valstijose; kairysis Kolorado intakas. Prasideda San Chuano kalnuose (Uolinių kalnų dalis) Kolorado valstijos pietuose, į šiaurės rytus nuo Pagosa Springso. Teka į pietvakarius, vakarus per Naujosios Meksikos šiaurės vakarinę dalį, tada suka šiaurės vakarų–vakarų kryptimi per Kolorado plynaukštę, kerta „keturių kampų“ valstijų sandūros vietą ir toliau srūva per pietrytinę Jutos dalį. Įteka į Koloradą (Pauelo tvenkinį) negyvenamose vietose, į šiaurės rytus nuo Peidžo.

Didžiausi intakai: Los Pinosas, Animosas, La Plata, Mankosas (dešinieji), Navachas, Čakas, Činfė (kairieji).

Aukštupyje San Chuanas patvenktas, sudarytas Navacho tvenkinys. Naujojoje Meksikoje teka platesniu slėniu, vanduo naudojamas drėkinimui. Pro Kolorado plynaukštę upė graužiasi giliu (>300 m) ir labai vingiuotu kanjonu (įsteigtas Gusnekso valstijos parkas). Pagrindiniai miestai prie upės: Pagosa Springsas, Farmingtonas. Prie San Chuano įsikūrusios navachų, jutų, apačių indėnų rezervacijos.

Upė navachų kalba vadinama Są́ Bitooh (reiškia „senoji“ arba „senolio upė“).The Franciscan Fathers, Saint Michaels, Arizona (1910). An Ethnological Dictionary of the Navaho Language. p. 131. Upe ėjo pietinė jutų riba su navachais. 1765 m. ispanų keliautojas Chuanas Rivera upę pavadino San Chuanu ( 'Šv. Jono upė').Simmons, Virginia McConnell (2011). The Ute Indians of Utah, Colorado and New Mexico. University Press of Colorado.

 Šaltiniai 

Kategorija:JAV upės
Kategorija:Koloradas
Kategorija:Naujoji Meksika
Kategorija:Juta